Folketingskandidaterne kæmper fortsat om de sidste stemmer på gader og stræder rundt omkring i det nordjyske. En af dem, der fortsat er at finde på gaden med kurven fuld af flyers, er den nuværende minister for udviklingssamarbejde og for nordisk samarbejde, Flemming Møller Mortensen (S). - Jeg synes, det har været en virkelig fin valgkamp. Jeg er blevet opmuntret hele vejen igennem de fire uger. Der er blevet lagt mange timer i det, men jeg synes, at vi kandidater har været rigtig gode sammen. Vi har fået diskuteret en masse politik, men det sjoveste og bedste er at være på gaden, og det er det stadigvæk her i de allersidste timer, siger han. Ministeren, som står i gågaden i Aalborg, har i sinde at tale med folk helt indtil kurven med valgstof er tom. Store op- og nedture i seneste valgperiode De seneste år har været særdeles begivenhedsrige for Flemming Møller Mortensen. Politikeren mistede på tragisk vis sin mand til kræft i 2019, blev derefter udnævnt til minister og har siden hen fundet kærligheden på ny og er blevet gift . - Det har været en begivenhedsrig tid, men jeg er fuld af god energi til at tage en ny periode, hvis vælgerne ønsker det, siger Flemming Møller Mortensen. Valgstederne lukker klokken 20.

Referat:
De sidste timer af politikernes valgkamp er i gang.